མདོར་ན།ཕག་གྲུའི་དུས་ཀྱི་བོད་ཀྱི་རི་མོའི་སྒྱུ་རྩལ་གྱི་འཕེལ་རྒྱས་ལ་ཁྱད་ཆོས་འདི་ལྟར་ལྡན་པ་སྟེ།གཅིག་ནས་ཕག་གྲུའི་དུས་སྐབས་ནི་ཡོ་རོབ་གླིང་གི་རིག་རྩལ་བསྐྱར་དར་དང་འདྲ་བར་བོད་ཀྱི་རིག་གནས་སྤྱི་དང་ལྷག་དོན་རི་མོའི་སྒྱུ་རྩལ་ཐད་ཞིབ་འཇུག་དང་འཕེལ་རྒྱས་ཤུགས་ཆེ་ཤོས་བྱུང་བའི་དུས་སྐབས་ཤིག་ཡིན།གཉིས་ནས་བོད་རང་གི་སྲོལ་རྒྱུན་རི་མོའི་ལེགས་ཆ་སྙིང་བསྡུས་ཐོག་མི་རིགས་གཞན་གྱི་སྔོན་ཐོན་ལག་རྩལ་དང་ལེན་གྱིས་བོད་མི་རིགས་ཀྱི་ཁྱད་ཆོས་ལྡན་པའི་རི་མོའི་སྒྱུ་རྩལ་གསར་གཏོད་བྱེད་པའི་དུས་སྐབས་ཤིག་ཡིན།གསུམ་ནས་རི་མོ་འབྲི་བའི་ལག་ལེན་དངོས་ཀྱི་ཁྲོད་ནས་རི་མོའི་གཞུང་ལུགས་ཕྱོགས་བསྡོམས་བྱས་ཏེ་ལག་ལེན་དང་རིགས་པའི་གཞུང་ལུགས་ཕྱོགས་གཉིས་ཀྱི་ཐད་ནས་འཕེལ་རྒྱས་ཤུགས་ཆེན་བྱུང་བའི་དུས་སྐབས་ཤིག་ཡིན།བཞི་ནས་བརྩམ་བྱའི་ནང་དུ་ཡུལ་ལྗོངས་ཀྱི་བཀོད་པའི་འབྲི་རྒྱུན་ཐོག་ནས་འགྲོ་བ་མིའི་རིགས་ཀྱིས་རང་ཉིད་འཚོ་གནས་བྱ་ཡུལ་གྱི་རང་བྱུང་ཁམས་ལ་དགའ་ཞེན་དང་སྲུང་སྐྱོབ་བྱེད་དགོས་པའི་བསམ་བློའི་འདུ་ཤེས་གསལ་བར་མངོན་པའི་དུས་སྐབས་ཤིག་ཡིན་པ་བཅས་སོ།།